CELEX: 32021R1889
Language: sl
Date: 2021-07-23 00:00:00
Title: Delegirana uredba Komisije (EU) 2021/1889 z dne 23. julija 2021 o spremembi Uredbe Sveta (EGS) št. 95/93 glede podaljšanja ukrepov za začasno razbremenitev od pravil uporabe slotov zaradi krize zaradi COVID-19

29.10.2021   
               
               
                  SL
               
               
                  Uradni list Evropske unije
               
               
                  L 384/20
               
            
         DELEGIRANA UREDBA KOMISIJE (EU) 2021/1889
         z dne 23. julija 2021
         o spremembi Uredbe Sveta (EGS) št. 95/93 glede podaljšanja ukrepov za začasno razbremenitev od pravil uporabe slotov zaradi krize zaradi COVID-19
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EGS) št. 95/93 z dne 18. januarja 1993 o skupnih pravilih dodeljevanja slotov na letališčih Skupnosti (1) ter zlasti člena 10a(5) Uredbe,
         Ob upoštevanju naslednjega:
         
                     (1)
                  
                  
                     Kriza zaradi COVID-19 še naprej povzroča upad zračnega prometa zaradi precejšnjega zmanjšanja povpraševanja po njem in neposrednih ukrepov, ki so jih za zajezitev širjenja COVID-19 sprejele države članice in tretje države. Eurocontrol je poročal, da je bil zračni promet v zračnem prostoru EGP v prvi polovici leta 2021 precej stabilen in je predstavljal približno 38 % zračnega prometa v ustreznem obdobju leta 2019 ter kaže naraščajoč trend. Glede na napoved Eurocontrola naj bi letni povprečni obseg zračnega prometa v letih 2021 in 2022 na podlagi najbolj realističnega napovednega scenarija dosegel 50 % oziroma 72 %.
                  
               
                     (2)
                  
                  
                     Take okoliščine so zunaj nadzora letalskih prevoznikov, posledične prostovoljne ali obvezne odpovedi letalskih storitev s strani letalskih prevoznikov glede na spreminjajoče se povpraševanje pa je potreben ali upravičen odziv nanje.
                  
               
                     (3)
                  
                  
                     V skladu s členom 8(2) Uredbe (EGS) št. 95/93 v povezavi s členom 10(2) morajo letalski prevozniki uporabiti vsaj 80 % zaporedja slotov, ki so jim bili dodeljeni, sicer izgubijo zgodovinsko prednostno razvrstitev teh slotov (t. i. pravilo „uporabi ali izgubi“). Uporaba pravila „uporabi ali izgubi“ je bila zaradi krize zaradi COVID-19 ter za zaščito zdravega finančnega stanja letalskih prevoznikov in preprečitev negativnega okoljskega vpliva praznih ali večinoma praznih letov, ki bi se izvajali samo zaradi ohranjanja letaliških slotov, prekinjena za obdobje od 1. marca 2020 do 28. marca 2021.
                  
               
                     (4)
                  
                  
                     Unija je 16. februarja 2021 glede na nadaljnji vpliv krize zaradi COVID-19 na zračni promet spremenila Uredbo (EGS) št. 95/93, da bi letalske prevoznike dodatno razbremenila od pravila „uporabi ali izgubi“ v poletnem obdobju reda letenja 2021, in sicer je prekinila uporabo pravila še za obdobje od 28. marca 2021 do 30. oktobra 2021.
                  
               
                     (5)
                  
                  
                     Na Komisijo je v skladu s členom 10a(5) Uredbe (EGS) št. 95/93 preneseno pooblastilo za sprejemanje delegiranih aktov za spremembo obdobja prekinitve uporabe pravila „uporabi ali izgubi“ iz člena 10a(3).
                  
               
                     (6)
                  
                  
                     Poleg tega je na Komisijo v skladu s členom 10a(5) Uredbe (EGS) št. 95/93 preneseno pooblastilo, da sprejme delegirane akte za spremembo stopnje uporabe slotov v razponu med 30 % in 70 %, kadar je to nujno potrebno za obravnavo spreminjajočega se vpliva krize zaradi COVID-19 na obseg zračnega prometa.
                  
               
                     (7)
                  
                  
                     Obseg zračnega prometa je v prvi polovici leta 2021 kljub postopnemu povečevanju v primerjavi z istim obdobjem leta 2019 še vedno majhen in znaša okoli 38 % povprečnega obsega zračnega prometa v ustreznem obdobju v letu 2019. Ob priznavanju težav pri natančnem napovedovanju okrevanja obsega zračnega prometa je razumno pričakovati, da bodo razmere v bližnji prihodnosti vztrajale, pri čemer se bo razlika med obsegom zračnega prometa leta 2021 in leta 2019 stalno zmanjševala. Na podlagi štiriletne napovedi Eurocontrola z dne 21. maja 2021 bi po najverjetnejšem scenariju, ki predvideva, da bi cepljenje doseglo učinkovitost leta 2022, letni obseg prometa leta 2021 dosegel povprečno 50 % ustreznega obsega iz leta 2019, leta 2022 pa 72 %. Na podlagi razpoložljivih mesečnih napovedi Eurocontrola za leto 2021 in razpoložljivega letnega povprečja Eurocontrola za leto 2022 naj bi zračni promet v zimskem obdobju reda letenja 2021/2022 znašal 70 % obsega iz leta 2019.
                  
               
                     (8)
                  
                  
                     Podatki, ki sta jih zbrala Svetovna zdravstvena organizacija in Evropski center za preprečevanje in obvladovanje bolezni, kažejo, da je vztrajno zmanjševanje zračnega prometa posledica krize zaradi COVID-19. Razpoložljivi podatki kažejo na povezavo med spreminjajočim se številom primerov in odzivi držav članic in tretjih držav na to spreminjajoče se število s sprejetjem ukrepov, ki vplivajo na potovanja z letalom in zmanjšujejo obseg zračnega prometa. Taki ukrepi, ki jih je mogoče uvesti ali odpraviti v zelo kratkem času, prispevajo k negotovosti in negativno vplivajo na zaupanje potrošnikov in njihove navade v zvezi z rezervacijami.
                  
               
                     (9)
                  
                  
                     Zaradi spreminjajočega se števila primerov COVID-19 in možnega širjenja novih različic je v prihajajočem zimskem obdobju reda letenja, ki traja od 31. oktobra 2021 do 26. marca 2022, smiselno pričakovati znatno število odpovedi zaradi krize zaradi COVID-19, če bi morali letalski prevozniki upravljati celotni portfelj slotov za leto 2019 v skladu s členom 8 Uredbe (EGS) št. 95/93.
                  
               
                     (10)
                  
                  
                     Zato je treba obdobje iz člena 10a(3) Uredbe (EGS) št. 95/93 podaljšati za obdobje od 31. oktobra 2021 do 26. marca 2022.
                  
               
                     (11)
                  
                  
                     Povpraševanje po potovanjih bi bilo lahko v času zimskega reda letenja od 31. oktobra 2021 do 26. marca 2022 kljub napredku pri kampanjah cepljenja, večji varnosti pri potovanjih in zmanjšanem številu ukrepov, ki vplivajo na potovanja, še vedno majhno. Vztrajno majhno povpraševanje v zimskem obdobju reda letenja bi bilo lahko znak dolgoročnih strukturnih sprememb na trgu in v vedenju potrošnikov. Zato bi morala stopnja uporabe slotov po eni strani preprečiti nenamerne negativne posledice za finančno stanje letalskih prevoznikov in negativen okoljski vpliv praznih ali večinoma praznih letov, ki bi se izvajali le za ohranitev zgodovinskih pravic do slotov, po drugi strani pa spodbujati letalske prevoznike k učinkoviti uporabi letaliških zmogljivosti ali sprostitvi slotov v pool za druge uporabnike, da bi se zagotovila učinkovita uporaba letaliških zmogljivosti.
                  
               
                     (12)
                  
                  
                     Poleg tega bi bilo treba stopnjo uporabe slotov določiti tako, da bi zagotavljala minimalni obseg storitev, da bi se povečalo zaupanje potnikov, učinkovitost uporabe letaliških zmogljivosti v zimskem obdobju reda letenja 2021/2022 in zanesljivost povezljivosti.
                  
               
                     (13)
                  
                  
                     Pri stopnji uporabe slotov bi bilo treba upoštevati tudi dolgoročne strukturne spremembe na trgu in v vedenju potrošnikov, da bi se trg lahko postopoma prilagodil spreminjajočemu se povpraševanju in da bi se sprostile zmogljivosti za zimsko obdobje reda letenja 2022/2023. Razlog za to je zlasti ta, da so nekateri letalski prevozniki v letu 2020 in začetku leta 2021 uporabljali ad hoc slote, ne da bi prejeli zgodovinske slote.
                  
               
                     (14)
                  
                  
                     Zato je treba za zimsko obdobje reda letenja 2021/2022 določiti 50-odstotno stopnjo uporabe slotov.
                  
               
                     (15)
                  
                  
                     Čeprav se na splošno domneva, da bodo letalski prevozniki začeli obratovati takoj, ko se bo povpraševanje vrnilo, nižji prag uporabe prinaša tveganje, da bi nekateri prevozniki omejili lete na nekaterih letališčih na najmanjšo raven, potrebno samo za ohranitev zgodovinskih pravic do teh slotov v škodo konkurentov, upravljavcev letališč in potrošnikov. Morebitna sprostitev nekaterih letaliških zmogljivosti zaradi te nove stopnje uporabe verjetno ne bo povzročila resnih motenj v poslovanju in omrežjih letalskih prevoznikov, kot bi jih povzročila višja stopnja uporabe.
                  
               
                     (16)
                  
                  
                     Da se zagotovi pravna varnost, zlasti za upravljavce slotov in letalske prevoznike, bi morala ta uredba nujno začeti veljati dan po objavi v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            V členu 10 a Uredbe (ES) št. 95/93 se odstavek 3 nadomesti z naslednjim:
            
               
                  „3.   Če letalski prevoznik v zvezi s sloti, ki koordinatorju v obdobju od 28. marca 2021 do 26. marca 2022 ter za namene člena 8(2) in člena 10(2) niso na voljo za prerazporeditev v skladu s členom 10(2a), koordinatorju zadovoljivo dokaže, da je zadevno zaporedje slotov, ki ga je odobril koordinator, uporabljal vsaj 50 % časa v obdobju reda letenja od 28. marca 2021 do 30. oktobra 2021 in 50 % časa v obdobju reda letenja od 31. oktobra 2021 do 26. marca 2022, je upravičen do enakega zaporedja slotov za naslednje enakovredno obdobje reda letenja.
                  Za obdobje iz prvega pododstavka tega odstavka odstotne vrednosti iz člena 10(4) in člena 14(6)(a) znašajo 50 % za obdobje reda letenja od 28. marca 2021 do 30. oktobra 2021 in 50 % za obdobje reda letenja od 31. oktobra 2021 do 26. marca 2022.“
               
            
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 23. julija 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 14, 22.1.1993, str. 1.